Document ID: 32010R1099
Publication Date: 2010-11-26

Title and Content:
KOMISIJAS REGULA (ES) Nr. 1099/2010
(2010. gada 26. novembris),
ar kuru groza I pielikumu Regulai (EK) Nr. 669/2009, ar ko īsteno Eiropas Parlamenta un Padomes Regulu (EK) Nr. 882/2004 saistībā ar dzīvnieku barības un pārtikas, kas nav dzīvnieku izcelsmes barība un pārtika, pastiprinātu importa oficiālo kontroli
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (1), un jo īpaši tās 15. panta 5. punktu,
tā kā:
(1)
Komisijas Regulā (EK) Nr. 669/2009 (2) ir paredzēti noteikumi par pastiprinātām oficiālajām kontrolēm, kuras jāpiemēro I pielikumā minētās barības un pārtikas, kas nav dzīvnieku izcelsmes barība un pārtika, importam ievešanas vietās Regulas (EK) Nr. 882/2004 I pielikumā minētajās teritorijās.
(2)
Regulas (EK) Nr. 669/2009 2. pantā noteikts, ka minētās regulas I pielikuma sarakstu pārskata regulāri un ne retāk kā reizi ceturksnī, ņemot vērā vismaz tos informācijas avotus, kas pantā minēti.
(3)
No ātrās brīdināšanas sistēmas pārtikas un barības jomā (RASFF) saņemtie paziņojumi par negadījumiem pārtikas jomā, Pārtikas un veterinārā biroja trešās valstīs veiktajos dažādajos uzraudzības apmeklējumos iegūtie dati, kā arī ceturkšņa ziņojumi, kurus saskaņā ar Regulas (EK) Nr. 669/2009 15. pantu dalībvalstis iesniedza Komisijai, liecina par to, ka iepriekš minētās regulas I pielikumā sniegtais saraksts ir jāpārskata.
(4)
Jo īpaši jāpārskata minētais I pielikums, svītrojot no tā preces, par kurām iepriekš minētajos informācijas avotos norādīta apmierinoša atbilstības pakāpe attiecīgajiem Savienības tiesību aktiem un kurām tāpēc vairs nav pamata veikt pastiprinātās oficiālās kontroles, un ierakstot pielikumā citas preces, par kurām tie paši informācijas avoti norāda neatbilstību attiecīgajiem Savienības tiesību aktiem, kas dod pamatu ieviest pastiprinātās oficiālās kontroles.
(5)
Tāpēc Regula (EK) Nr. 669/2009 attiecīgi jāgroza.
(6)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 669/2009 I pielikumu aizstāj ar šīs regulas pielikumu.
2. pants
Šī regula stājas spēkā 2011. gada 1. janvārī.
Šī regula uzliek saistības kopumā un ir tieši piemērojama visās dalībvalstīs.
Briselē, 2010. gada 26. novembrī

Classification:
Level 1 Categories: 100157
100155
100149
100147
100156
100144
Level 2 Categories: 100257
100175
100174
100215
100195
100242
100250
Level 3 Categories: 138
5769
1277
2479
525
2470
2735
1268
All Categories: 1277
1590
192
2735
2836
3730
4074
5606
7126